上丘漕司生辰詩
作者：韓駒
朝代：宋

paragraphs: 淮海鍾神秀，逢時出偉人。
熊羆符吉夢，弧矢記佳辰。
瑞世儀丹鳳，占祥得石麟。
心田平若砥，學海闊無津。
道任司衡重，儒傳孟氏醇。
雄文追灝噩，雅意藴經綸。
大策登商第，英名動搢紳。
含香登粉署，畫諾擁朱輪。
畫戟罄竹難書稱遠，星軺寵數頻。
一時推厚德，列郡仰深仁。
櫜紫殊恩近，官黄墨詔新。
風雲看際會，廊廟喜同寅。
壽斝霞紋細，香蓮露臉勻。
願賡難老頌，閱歲等莊椿。